झारखण्ड विधान सभा अपने गठन काल से ही एक त्रैमासिक पत्रिका 'उड़ान' का प्रकाशन कर रही है । झारखण्ड विधान सभा में घटित हो रहे संसदीय कार्यकलापों से देश की अन्य विधायी संस्थानों को अवगत करने और झारखण्ड से बाहर हो रही संसदीय घटनाओं से अपने राज्य के सुधी जनों को जोड़े रखने का दायित्व का निर्वाह विगत ग्यारह वर्षों से 'उड़ान' कर रही है । झारखण्ड विधान सभा के प्रथम अध्यक्ष श्री इन्दर सिंह नामधारी के मार्गदर्शन में इसके प्रथम अंक को 'प्रथम उड़ान' के नाम से प्रकाशित किया गया । 'उड़ान' महज आलेखों का संकलन नहीं है, वरन् यह पत्रिका संसदीय विषयों पर जन-संवाद स्थापित करती आ रही है ।